ভাংড়ার তালে নাচতে নাচতে বক্সিং রিংয়ে পা রেখেছিলেন তিনি। কিন্তু বিজেন্দ্র সিংহ ভাবতেও পারেননি পেশাদার লড়াইয়ে দ্বিতীয় যুদ্ধ জিততে তাঁর সময় লাগবে মাত্র আড়াই মিনিট! প্রথম রাউন্ডেই নক-আউট হয়ে গেলেন আগের দু’ম্যাচে অপরাজিত থাকা ব্রিটিশ বক্সার ডিন জিলেন। 
শনিবার যুদ্ধজয়ের পর ডাবলিনে বিজেন্দ্রকে যখন ফোনে হল, তিনি তখন স্টেডিয়াম থেকে বেরিয়ে রওনা হয়ে গিয়েছেন ডাবলিনের পঞ্জাবি সম্প্রদায়ের আমন্ত্রণে দীপাবলী উৎসবে যোগ দিতে। বিজেন্দ্র বললেন, ‘‘এখানে প্রবাসী ভারতীয়রা এখনই দীপাবলীর উৎসব পালন করা শুরু করে দিয়েছে। আমিও যাচ্ছি পঞ্জাবি সম্প্রদায়ের আমন্ত্রণে ওদের অনুষ্ঠানে যোগ দিতে।’’
বিজেন্দ্র আরও বললেন, ‘‘ডিন জিলেন শুধু আগের দু’ম্যাচে অপরাজিতই ছিল না। ওর বাঁ হাতের জ্যাব খুবই শক্তিশালী। বৈচিত্রের সঙ্গে ওর রক্ষণও খুব জমাট। বক্সার হিসাবে সোনি হুইটিংয়ের চেয়েও বেশি দক্ষ জিলেন। আমি এখনও বিস্মিত এটা ভেবে যে, ম্যাচটা আড়াই মিনিটে শেষ হল!’’
সেই কারণেই শনিবার রিংয়ে নামার আগে বিজেন্দ্রর উদ্দেশে কোচ লি বিয়ার্ডের উপদেশ ছিল, রক্ষণকে আরও জমাট করে চেষ্টা করা পাঞ্চগুলো জিলেনের শরীরে ছোড়া। বিজেন্দ্র বললেন, ‘‘জিলেন মুখটা ঢেকেই রাখছিল। তাই আমি প্রথম থেকেই সমস্ত পাঞ্চ ওর শরীরের অন্য অংশে মারছিলাম। শেষ পর্যন্ত তাতেই ও ধরাশায়ী হল।’’